2.1 ปัจจัยความเสี่ยง

 ปัจจัยความเสี่ยงที่มีผลกระทบต่ออุตสาหกรรม

จากการเปิดการค้าเสรีระหว่างประเทศเป็นผลให้อุตสาหกรรมเครื่องประดับอัญมณีมีการแข่งขันทางการค้าเพิ่มสูงขึ้นไม่ว่าจะเป็นรูปแบบ
คุณภาพ ตลอดจนราคาสินค้า กอปรกับราคาวัตถุดิบในการผลิตเครื่องประดับอัญมณีทั้งทองคำ เนื้อเงิน
และอัญมณี มีการปรับราคาขึ้นอย่างต่อเนื่อง
อีกทั้งราคาวัตถุดิบยังมีความผันผวนค่อนข้างสูงซึ่งทำให้เกิดการชะลอการซื้อของผู้บริโภค

จากสถานการณ์ดังกล่าว
บริษัทฯจึงดำเนินนโยบายกระจายฐานการผลิตทั่วภูมิภาคเอเชียเพื่อใช้ประโยชน์จากจุดเด่นที่มีอยู่ในแต่ละประเทศอย่างมีประสิทธิผล
รวมทั้งบริษัทฯได้พัฒนาเทคนิคการผลิตที่สามารถลดสัดส่วนของวัตถุดิบในโครงสร้างต้นทุนสินค้าอย่างมีนัยสำคัญทำให้ต้นทุนสินค้ามีเสถียรภาพในระดับที่น่าพอใจ
อีกทั้งบริษัทฯมีการบริหารความเสี่ยงทางการตลาดโดยกระจายการขายผ่านบริษัทจัดจำหน่ายของตนเอง
และกระจายการขายกว่า 40 ประเทศ

 ปัจจัยความเสี่ยงที่มีผลกระทบต่อการดำเนินงานของบริษัท

 ปัจจัยความเสี่ยงด้านการขายและผลิต

จากสภาพตลาดเครื่องประดับอัญมณีที่เปลี่ยนแปลงอย่างรวดเร็วเป็นผลให้คู่ค้าต้องการลดการเก็บสินค้าคงคลัง
และต้องการรูปแบบสินค้าที่พัฒนาหลากหลาย รวมทั้งต้องการสินค้าหลายระดับราคาและคุณภาพ

บริษัทฯ ได้มีการพัฒนาเทคนิคการผลิตทำให้สามารถลดระยะเวลาในการผลิต
ทำให้คู่ค้าลดการสำรองสินค้าคงเหลือได้ตามต้องการ
รวมทั้งใช้เทคโนโลยีสมัยใหม่เข้าร่วมในการออกแบบ
เพื่อสร้างความหลากหลายและตอบสนองความต้องการของคู่ค้าอย่างไม่มีขีดจำกัด อีกทั้งบริษัทฯ
สามารถผลิตสินค้าได้หลายระดับราคาและคุณภาพโดยใช้ฐานการผลิตที่กระจายทั่วภูมิภาคเอเชีย

 ปัจจัยความเสี่ยงด้านทรัพยากรบุคคล

จากลักษณะการดำเนินธุรกิจในอุตสาหกรรมนี้ต้องการบุคคลากรที่มีความเชี่ยวชาญ
และความสามารถในการคิดค้นพัฒนานวัตกรรมใหม่ ๆ

ดังนั้นเพื่อป้องกันความเสี่ยงในเรื่องดังกล่าว บริษัทฯ
ได้ดำเนินการวางแผนการปรับปรุงโครงสร้างในการบริหารจัดการและการพัฒนาบุคลากร
ตั้งแต่กระบวนการคัดเลือกเพื่อให้ได้คนที่เหมาะสมเข้ามาในองค์กร
การพัฒนาศักยภาพโดยเน้นการพัฒนาทักษะและความสามารถที่จำเป็นในการปฏิบัติงานของบุคคลในแต่ละตำแหน่งงาน
ควบคู่กับการรักษาพนักงานที่มีคุณภาพโดยใช้ระบบจูงใจให้รางวัลโดยยึดผลงานเป็นเกณฑ์
ตลอดจนการสร้างวิสัยทัศน์ร่วมกันของบุคลากรในองค์กรให้ทุกคนยึดมั่นและปฏิบัติในทิศทางเดียวกัน

 ปัจจัยความเสี่ยงด้านการเงิน

จากการส่งออกสินค้าไปยังต่างประเทศ และการนำเข้าวัตถุดิบ (ประมาณ 43%
ของวัตถุดิบทั้งหมด) เพื่อใช้ในการผลิตสินค้า
เป็นผลให้อาจมีกำไรหรือขาดทุนจากความผันผวนของอัตราแลกเปลี่ยน

บริษัทฯ ได้ตระหนักถึงความเสี่ยงอันเกิดจากความผันผวนของอัตราแลกเปลี่ยนดังกล่าว
จึงได้ทำการป้องกันความเสี่ยงโดยการใช้สัญญาซื้อขายเงินล่วงหน้า (Forward Contract)
และใช้วิธีทำธุรกรรมในสกุลเงินเดียวกัน (Natural Hedge)

ความเสี่ยงด้านการให้สินเชื่ออันเกี่ยวเนื่องจากความล่าช้าในการรับชำระหนี้ทั้งจากลูกหนี้การค้าทั่วไปและลูกหนี้การค้ากิจการที่เกี่ยวข้องกัน

บริษัทฯ ยังคงรักษานโยบายให้สินเชื่อแก่ลูกค้ารายใหม่โดยมีการพิจารณาจากหลักฐาน เอกสาร
ข้อมูล และผู้อ้างอิงอย่างละเอียด
ทำให้สามารถเลือกสรรลูกค้าใหม่ที่มีคุณภาพและศักยภาพในการเติบโต นอกจากนี้บริษัทฯ
มีนโยบายติดตามหนี้รวมถึงการควบคุมลูกหนี้
และติดต่อกับลูกหนี้อย่างใกล้ชิดตลอดจนการตั้งสำรองเผื่อหนี้สงสัยจะสูญสำหรับลูกค้าที่มีปัญหา
จึงคาดว่าจะไม่ได้รับความเสียหายจากการผิดนัดชำระหนี้

 ปัจจัยความเสี่ยงด้านการวางแผนและข้อมูลสารสนเทศ

จากความก้าวหน้าทางด้านเทคโนโลยีสารสนเทศ และการติดต่อกับคู่ค้าผ่านระบบอินเตอร์เน็ท
เป็นผลให้เครือข่ายสารสนเทศของบริษัทฯอาจประสบกับการก่อกวนจากผู้ใช้ระบบเครือข่ายสากล

บริษัทฯได้ดำเนินการติดตั้งอุปกรณ์เพื่อป้องกันการเข้าสู่ระบบจากผู้ที่มิได้รับอนุญาต
และมีการกำหนดนโยบายในการเข้าสู่ระบบเครือข่ายสารสนเทศอย่างมีประสิทธิภาพ
อีกทั้งมีระบบการสำรองข้อมูลที่ทันสมัยด้วย

 ปัจจัยความเสี่ยงด้านการเปิดการค้าเสรี

ปัจจุบันอุตสาหกรรมเครื่องประดับ อัญมณีในโลก มีการปรับลดภาษีนำเข้าอย่างต่อเนื่อง
โดยพิจารณาได้จาก การค้าระหว่างประเทศกับประเทศอินเดีย มีการปรับลดอัตราเป็น 0 %
นับแต่เดือนกันยายน 2549 ที่ผ่านมา
ซึ่งแน่นอนว่าส่งผลกระทบแก่อุตสาหกรรมในแง่ของการมีคู่แข่งมากรายในตลาด

อย่างไรก็ตาม บริษัทฯ ยังคงสามารถเติบโตได้อย่างต่อเนื่อง เนื่องจากบริษัทฯ
มุ่งขายสินค้าในเชิงคุณภาพ (Product leadership) และการออบแบบที่มีเอกลักษณ์เฉพาะ
ให้แก่ลูกค้าที่มีตราสินค้าชั้นนำแต่ละราย